Vermiste Langebaan-vrou se lyk gevindBelinda Bredenhand Bredenhand is omstreeks 20:30 Woensdagaand die laaste keer deur haar verloofde gesien toe hulle ŉ kuierplek verlaat het om strand toe te gaan. Haar handsak is voor Pearly’s-restaurant in Langebaan gevind. Kapt. FC van Wyk, woordvoerder van die polisie, het aan Maroela Media bevestig dat Bredenhand se liggaam Vrydag in die strandmeer gevind is. “Haar verloofde het die liggaam uitgeken. ŉ Geregtelike doodsondersoek is geopen.” Volgens Van Wyk het Bredenhand se verloofde haar omstreeks 20:00 op Nuwejaarsdag amptelik as vermis aangemeld by die polisie. Die polisie Donderdag ’n span saamgestel bestaande uit lede van die plaaslike gemeenskapspolisiëringsforum, buurtwag en veiligheidspersoneel om na Bredenhand te soek. “Hulle het van Langebaan-strand tot by Mykonos gesoek. Inligting is ontvang dat sy by ŉ Total-vulstasie in Langebaan gesien is. Kringtelevisiebeeldmateriaal is nagegaan maar dit het egter niks opgelewer nie.” Van Wyk het gesê die polisie se seegrens-eenheid en Sanparke het Vrydag die strandmeer gefynkam waarna Bredenhan se liggaam gevind is.